Herren god, som uden grænser


Note
Teksten er af  N.F.S. Grundtvig, 1833. 
Der findes 5 melodier, der kan bruges til nedenstående tekster: af Johann Crüger (1649), af Johann Balthasar König (1738), af Heinrich von Nutzhorn (1866), af Knud Jeppesen (1930) og af Leif Kayser (1975).
Følgende salmer kan bruge de samme melodier: 
Bøj, o Helligånd, os alle (Knud Jeppesen 1930)
Dybe, stille, stærke, milde (se Königs melodi) 
Helligånd, hør, hvad vi bede 
Herre, jeg har handlet ilde (se Crügers melodi) 
Jesus, dødens overvinder 
Jesus, se til os i nåde 
Stod med Krist vi op af døde
Søndag morgen fra de døde 
Øjne, I var lykkelige (se Nutzhorns melodi) (Leif Kayser 1975)

Teksten
Herren god, som uden grænser
elsker dem, han haver kær,
ingen forskel hos dem ænser,
ønsker sig dem lige nær;
lige dristig fri og trælle
tør sig blandt hans venner tælle.

Det er stort, hvad Herren byder:
del i alt, hvad der er hans,
i hans byrd og i hans dyder,
i hans død og i hans glans;
men det så ham bedst behager,
heller giver han end tager.

Derfor tusindfold velkommen,
du, som med din egen hånd
naglede til korset dommen1 
og opgav for os din ånd,
bar vort kød og blod til graven,
medens dit blev nytårsgaven.

Det var nåde over nåde,
at du med os bytted så,
det er kærlighedens gåde,
at det bytte lod sig nå;
og kun kærlighed oplader
øje vort for Søn og Fader.

 N.F.S. Grundtvig forfatter
 Johann Crüger komponist
 Knud Jeppesen komponist
 Johann Balthasar König komponist
 Leif Kayser komponist
 Heinrich von Nutzhorn komponist
 Salmer